b"\n_START_ARTICLE_\n\xc3\x9as ling\xc3\xbc\xc3\xadstic\n_START_SECTION_\nTipus\n_START_PARAGRAPH_\nSegons Aracil es poden distingir dos tipus d'\xc3\xbas ling\xc3\xbc\xc3\xadstic: l'\xc3\xbas intencional i l'\xc3\xbas convencional. L'\xc3\xbas fa refer\xc3\xa8ncia a la intenci\xc3\xb3 concreta de cada parlant en usar una llengua determinada. Podr\xc3\xadem dir-ne tamb\xc3\xa9 \xc3\xbas subjectiu. La intenci\xc3\xb3 \xc3\xa9s l'\xc3\xbanica variable que l'usuari d'un idioma pot controlar individualment d'una forma estricta, encara que sempre hagi d'estar lligada a un referent sociocultural que faci possible la comunicaci\xc3\xb3 amb la resta de la comunitat de parlants de la llengua concreta._NEWLINE_Les variacions intencionals del llenguatge, com diu Aracil, s\xc3\xb3n usos d'un idioma que sonen fora de lloc, que no es circumscriuen dins les normes corrents de l'\xc3\xbas ling\xc3\xbc\xc3\xadstic._NEWLINE_Moltes vegades aquest \xc3\xbas intencional es fa servir amb to humor\xc3\xadstic. En aquest sentit les variacions intencionals del llenguatge tenen una estructura an\xc3\xa0loga al \xe2\x80\x9cllenguatge figurat\xe2\x80\x9d i podria substituir la figura ret\xc3\xb2rica de la ironia. Aix\xc3\xad usant una llengua (o registre ling\xc3\xbc\xc3\xadstic) en un context que no li \xc3\xa9s propi s'aconsegueix un efecte humor\xc3\xadstic. Aquest \xc3\xbas \xe2\x80\x9cfora de lloc\xe2\x80\x9d d'una varietat ling\xc3\xbc\xc3\xadstica fa que la transmissi\xc3\xb3 d'un determinat missatge vagi molt m\xc3\xa9s enll\xc3\xa0 del que indiquen el significat de les paraules que s\xc3\xb3n pronunciades. L'\xc3\xbas d'aquesta determinada varietat ling\xc3\xbc\xc3\xadstica en aquest context espec\xc3\xadfic es transforma en part del missatge i li d\xc3\xb3na tot un altre significat._NEWLINE_Aquest \xc3\xbas intencional no nom\xc3\xa9s es pot usar en situacions humor\xc3\xadstiques, tamb\xc3\xa9 es pot usar intencionalment una llengua o registre ling\xc3\xbc\xc3\xadstic en un \xc3\xa0mbit que no li \xc3\xa9s propi com a reivindicaci\xc3\xb3, amb intenci\xc3\xb3 de fer-lo propi, per a dur a terme un canvi._NEWLINE_En aquest cas, un \xc3\xbas ling\xc3\xbc\xc3\xadstic intencional constant pot transformar les normes d'\xc3\xbas ling\xc3\xbc\xc3\xadstic i per tant, esdevenir motor de canvi en els processos de substituci\xc3\xb3 i normalitzaci\xc3\xb3 ling\xc3\xbc\xc3\xadstica. Per tant, l'\xc3\xbas ling\xc3\xbc\xc3\xadstic no \xc3\xa9s un mecanisme immodificable, perqu\xc3\xa8 una suma d'intencions de molts parlants en diferents situacions d'\xc3\xbas pot arribar a provocar canvis en les normes d'\xc3\xbas ling\xc3\xbc\xc3\xadstic convencional de les lleng\xc3\xbces. De tot plegat se'n despr\xc3\xa8n que \xe2\x80\x9cl'\xc3\xbas intencional \xc3\xa9s, doncs, l'\xc3\xbanic recurs de canvi socioling\xc3\xbc\xc3\xadstic que dep\xc3\xa8n exclusivament dels parlants\xe2\x80\x9d._NEWLINE_La intenci\xc3\xb3 \xc3\xa9s una variable socioling\xc3\xbc\xc3\xadstica que s'ha d'estudiar amb deteniment, ja que \xc3\xa9s un factor potencial de canvi ling\xc3\xbc\xc3\xadstic, per qu\xc3\xa8 l'\xc3\xbas ling\xc3\xbc\xc3\xadstic contribueix a recuperar la llengua._NEWLINE_L'\xc3\xbas convencional (o \xc3\xbas objectiu) est\xc3\xa0 subjecte a un conjunt o sistema de normes d'\xc3\xbas que no poden ser transgredides, si no es vol perjudicar la comprensi\xc3\xb3 entre els parlants, i que ens acostaria al que coneixem com a llenguatge est\xc3\xa0ndard. \xc3\x89s anomenat \xc3\xbas ling\xc3\xbc\xc3\xadstic convencional perqu\xc3\xa8 s'adapta a l'\xc3\xbas d'una societat (considerat com a \xc3\xbas normal). Es fa \xc3\xbas convencional d'un idioma quan l'utilitzem en tots els seus \xc3\xa0mbits \xc3\xbas, seguint les indicacions de la seva normativa i segons les seves normes d'\xc3\xbas comunes."